Ռաֆայել Բագոյան

Ռաֆայել Անդրանիկի Բագոյան (), հայ քաղաքական գործիչ։ Հայաստանի սոցիալական ապահովության, զբաղվածության, բնակչության տեղաշարժի և փախստականների հարցերի նախարար (1995-1996 )։

Կենսագրություն 
Ռաֆայել Բագոյանը ծնվել է 1948 թվականին։ 1957-1967 թվականներին սովորել և ավարտել է Երևանի № 35 միջնակարգ դպրոցը, 1968-1973 թվականներին՝ Երևանի պոլիտեխնիկական ինստիտուտի ճարտարապետաշինարարական ֆակուլտետը։ 1973-1990 թվականներին աշխատել է Երևանի քաղաքային խորհրդի գործադիր կոմիտեի ճարտարապետական և հատակագծման վարչությունում` որպես ինժեներ, գլխավոր ինժեներ, Երևան քաղաքի գլխավոր ճարտարապետի տեղակալ, միաժամանակ ղեկավարել է Երևանի քաղաքաշինական խորհրդի ինժեներական հարցերի հանձնաժողովի աշխատանքը։ 1990 թվականին ընտրվել է ՀՀ Գերագույն խորհրդի պատգամավոր, 1991 թվականին՝ Երևանի Էրեբունու շրջանային խորհրդի գործադիր կոմիտեի նախագահ։ 1993 թվականին նշանակվել է Հայաստանի պետական նախարար և կոորդինացրել վարչատարածքային կառավարման մարմինների, սոցիալական ապահովության նախարարության, փախստականների հարցերի պետական կոմիտեի, կենսաթոշակային հիմնադրամի աշխատանքները՝ միաժամանակ ղեկավարելով Հայաստանի կառավարության մարդասիրական օգնության կենտրոնական հանձնաժողովի, Հայաստանի կառավարության և ՀՀ Գերագույն խորհրդի կապի ապահովման, Հայաստանի կառավարության և հասարակական կազմակերպությունների գործունեության, անչափահասների և երիտասարդների հարցերի ու թմրամոլության և թմրաբիզնեսի դեմ տարվող աշխատանքների հանձնաժողովների գործունեությունը։ 1995-1996 թվականներին եղել է Հայաստանի սոցիալական ապահովության, զբաղվածության, բնակչության տեղաշարժի և փախստականների հարցերի նախարար, 1996-1997 թվականներին՝ Հայաստանի կառավարության մարդասիրական օգնության կենտրոնական հանձնաժողովի նախագահ։

1993-1997 թվականներին, ակտիվորեն համագործակցելով Միացյալ ազգերի կազմակերպության Հայաստանյան գրասենյակի, Եվրահամայնքի ներկայացուցչության, USAID, TASIS, ՀՕՖ և բազմաթիվ այլ միջազգային կազմապերպությունների հետ, մշակվել և գործարկվել են ինչպես սոցիալական ոլորտին վերաբերող մի շարք օրենքներ ու նախագծեր, այնպես էլ ձևավորվել է սոցիալական ծառայությունների ինստիտուտն` իր տարածքային կառույցներով, և կյանք է ստացել ընտանիքների անապահովության գնահատման «ՓԱՐՈՍ» համակարգը, որոնք հնարավորություն են ընձեռել կազմակերպելու և իրականացնելու սոցիալապես անապահով ընտանիքների մարդասիրական օգնության և այլ նպաստների հասցեագրված, օպերատիվ և արդարացի բաշխման գործընթացը։

1997 թվականի հոկտեմբերից Բագոյանն ընտրվել է Հայաստանի սպառողական ընկերությունների միության վարչության նախագահ և լուրջ վերափոխման նախաձեռնումներ է իրականացրել ողջ համակարգի վերակառուցման, դեմոկրատացման, տնտեսությունը շուկայական հարաբերությունների ժամանակաշրջանի պահանջներին հարմարացնելու, հանրապետության տնտեսության զարգացման գործում միության լուման ներդնելու համար։

1999 թվականից ղեկավարել է Միջազգային կոոպերատիվ ալյանսի (ՄԿԱ), Co-op Network Scandinavia կազմակերպությունների և Օլոֆ Պալմեի անվան միջազգային հիմնադրամի օժանդակությամբ իրականացվող «Կովկասյան տարածաշրջանի սպառողական կոոպերացիայի ժողովրդավարություն և զարգացում» ծրագրի ազգային կառավարման խորհուրդը։

Մրցանակներ 
 «Հայրենիքին մատուցած ծառայությունների համար» 1-ին աստիճանի մեդալ

Ծանոթագրություններ 

Հայաստանի նախարարներ
ՀՀ աշխատանքի և սոցիալական հարցերի նախարարներ
Հայ քաղաքական գործիչներ
«Հայրենիքին մատուցած ծառայությունների համար» 1-ին աստիճանի մեդալակիրներ